google/wiki40b huggingface dataset:
טסניי

סקירה כללית

טסניי ממוקמת 45 ק"מ מגבול אריתריאה-סודאן וכ-115 ק"מ מהעיר בארנטו (Barentu). היא משמשת כמרכז לאוכלוסיית מערב המדינה. אוכלוסייתה מונה 64,000 איש ממגוון של קבוצות אתניות. מצפון לפרברי טסניי ניצבות כמה גבעות שמהם ניתן לצפות בנוף יוצא דופן של הגבעות והעמקים של סודאן. בשנים האחרונות דווח על הימצאותם של אריות בסביבה. נוף עולם החי של הסביבה כולל גם קופים וצבועים נקודים וצמחיית האזור כוללת עצי שיטה ודקלי דום מצרי.
השם טסניי, שמבוטא גם בצורת הקנטה "סניי", מקורו לא בשפה התיגרינית אלה בשפת התיגרה ופירושו "מקום נעים לגור". בשפתם של ילידי האזור נקרא המקום גם סאבוט (Sabbot). ב-1929 קראו השלטונות הקולוניאלים האיטלקים למקום "כפר גאספריני" (Gasperini) על שם מושל אריתריאה. טסניי מחולקת לכמה רבעים (Hillas) שבכל אחד מהם מתגוררת קבוצה אתנית אחרת. הקבוצות האתניות שבעיירה כוללות אנשים שמוצאם הוא משבט האוסה שבניגריה, מסודאן, מעם הבני-אמר (Beni-Amer), ומסומליה. אספקת המים לעיירה מבוצעת על ידי מערכת משאבות שנבנתה בשנות השלושים שמזינה מאגר מים גדול.

היסטוריה

בתקופה הקולוניאלית היו טסניי והכפר השכן עלי גידיר מרכזו של מיזם פיתוח חקלאי שניצל את כמויות המים העצומות של נהר הגאש שזורם בעונות הגשומות מרמות אריתריאה, נשפך לנהר אטברה ומשם לנילוס הכחול. המיזם החל בשנת 1905 כאשר בדיקות היתכנות שלו החלו בניהולם של מהנדסים איטלקיים. העבודות החלו ב-1924 וכללו בניית סכר קטן שנבנה כדי לאצור את המים באגם קטן ונחנך בשנת 1928, ובנייתה של מערכת השקיה נרחבת שנועדה להשקות שטח אדמה של 100 קמ"ר. הגידול העיקרי היה כותנה שיוצאה לאיטליה כמו כן נבנו בעיר מפעלים לעיבוד סיבי וזרעי הכותנה, מפעלים לייצור בדי הכותנה ותחנת כוח. בתקופה מסוימת נסללה מסילת ברזל שקישרה את טנסיי עם העיר קסאלה (Kassala) שבסודאן. מסילה זו פורקה בשנות השישים. בכפר עלי גידיר נבנה מחנה העבודה למיזם ונבנו בו סדנה ומחסן למכונות חקלאיות וציוד חקלאי, הכול נוהל על ידי קבוצה של מנהלים איטלקים.
בשנות השישים נשלחו מורים מטעם חיל השלום האמריקני לתרום לקידום החינוך באזור. כמו כן הוקמה בטסניי מרפאה בתרומה אמריקנית. אירועי מלחמת העצמאות של אריתריאה גרמו להריסתם של מפעלים קולוניאליים אלה. שרידים של הבנייה האיטלקית ניצבים עדיין בטסניי.
במהלך המלחמה בשנים 1961–1991, הופגזה העיירה שוב ושוב והתנהלה בה לחימה קשה בשל קרבתה לגבול עם סודאן, שממנה קיבלו המורדים נשק ואספקה, אך היא גם הייתה הראשונה ששוחררה ב-1998 וסבלה מנזקים כבדים. העיירה היא נקודת מעבר לפליטים אריתריאים השבים מסודאן.

כלכלה ותחבורה

טסניי היא מקום מפגש לסוחרים ונוודים. בכיכר המרכזית שבחזית המסגד פועלים בתי עסק מגוונים כמו חייטים, בתי קפה, בארים וחנויות. שוק חליפין לכספים פועל במקום. 
בעונה הגשומה (יולי-ספטמבר), רוב השטח מסביב לעיר הוא בלתי עביר, אך לאחרונה נסלל כביש אספלט בין בארנטו לבין טסניי. קווי אוטובוסים פועלים בין טנסיי לבין קאסלה, בארנטו ועיר הבירה אסמרה.
אלגברה ציקלית

באלגברה מופשטת, אלגברה ציקלית היא אלגברה פשוטה מרכזית המכילה תת-שדה (מקסימלי) המהווה הרחבת גלואה ציקלית מעל שדה הבסיס.

הגדרה

לאלגברה ציקלית מספר הגדרות שקולות.

הגדרה ישירה

תהי  הרחבת גלואה ציקלית עם חבורת גלואה  מסדר , ויהי . נגדיר  (כמרחב וקטורי עם בסיס ), עם פעולת הכפל:
בדיקה ישירה מראה שהפעולה מגדירה אלגברה פשוטה מרכזית הנקראת אלגברה ציקלית ומסומנת . (להוכחת טענות אלו ראו [Row]).

הגדרה באמצעות תת-שדה מקסימלי

תהי  אלגברה פשוטה מרכזית מעל . נאמר ש- אלגברה ציקלית אם קיים תת-שדה (מקסימלי)  המהווה הרחבת גלואה ציקלית.

הגדרה באמצעות יוצרים ויחסים

אלגברה ציקלית היא אלגברה בעלת הצגה על ידי יוצרים ויחסים: .

שקילות ההגדרות

ההגדרה הראשונה שקולה לשנייה לפי המשפט:
משפט [Row, 24.45]: אלגברה פשוטה מרכזית  היא אלגברה ציקלית (במובן ההגדרה הראשונה) אם ורק אם קיים עבורה תת-שדה מקסימלי המהווה הרחבת גלואה ציקלית.
סקירת ההוכחה: בכיוון , תהי  חבורת הגלואה. לפי משפט סקולם-נתר, יש  כך ש-, ולכן גם . לכן , כלומר  שייך למרכז שהוא , כלומר , ומתקיים .
שקילות ההגדרות השנייה והשלישית נובעת מהמשפט:
משפט [GS, 2.5.3]: אם אלגברה פשוטה מרכזית  היא בעלת תת-שדה מקסימלי המהווה הרחבת גלואה ציקלית, אז A איזומורפית לאלגברה מהצורה  (סיגמא היוצר של חבורת הגלואה).
סקירת הוכחת המשפט: על פי משפט סקולם-נתר, האוטומורפיזם  של K הוא הצמדה באיבר כלשהו : . נגדיר , ונוכיח כי : משום ש-, כלומר ; הפעלת ההצמדה על  מראה כי , ולכן . כעת, קל לבדוק כי  בלתי תלויים ליניארית, ולכן מקבלים הדרוש.
סמינר הקיץ למוזיקה חדשה בדרמשטאדט

סמינר הקיץ למוזיקה חדשה בדרמשטאדט (בגרמנית: Internationale Ferienkurse für Neue Musik, Darmstadt) החל בשנת 1946 ביוזמתו של ווֹלפגנג שְטֵיינֵקֶה (Wolfgang Steinecke) והתקיים מדי שנה עד 1970 ולאחר זאת מדי שנתיים. הסמינר עוסק בהוראת הלחנה ופרשנות וכולל ביצועי בכורה של יצירות חדשות. אחרי מות שטיינקה, בשנת 1961, עבר ניהול הקורסים לידי ארנסט תומאס (1962-81), פרידריך הומל (1981-94), סולף שאפר (1995 - 2009) ותומאס שאפר (2009- ). הודות לקורסים אלה, דרמשטאדט היא כיום מרכז ראשי למוזיקה מודרנית, בעיקר למלחינים גרמנים.
מרצים רבים ידועי-שם הופיעו בדרמשטאדט, בהם תאודור אדורנו, מילטון בביט, לוצ'אנו בריו, פייר בולז, ג'ון קייג', כריסטוף קאסקל, מורטון פלדמן, וולפגנג פורטנר, סברינו גאצלוני, אלואיס הבה, האנס ורנר הנצה, הרמן הייס, רודולף קוליש, אלואיס קונטרסקי, ארנסט קרנק, רנה לייבוביץ, ג'ורג' ליגטי, ברונו מאדרנה, אוליביה מסייאן, לואיג'י נונו, זיגפריד פאלם, אנרי פוסר, היינץ רהפוס, וולפגנג ריהם, הרמן שרכן, אדוארד שטוירמן, קרלהיינץ שטוקהאוזן, דייוויד טיודור, אדגר וארז, מאוריציו קאגל, פרידריך וילדגאנס ויאניס קסנאקיס (תומאס ושליצר 2001). 
בשנות החמישים המאוחרות וראשית שנות השישים של המאה ה-20 הייתה אווירת הקורסים טעונה בחוסר עניין מודגש מצד כמה מחסידיו הקנאים בכל מוזיקה שלא עלתה בקנה אחת עם השקפותיו המודרניות ללא פשרה של פייר בולז - "השיעבוד למפלגה" של "אורתודוקסיית הקליקה" ה"כיתתית", במילים של ד"ר קורט הונולקה, שנכתבו בשנת 1962, במאמץ "לשכנע את הציבור, שהמוזיקה המתקדמת ביותר של ימינו הייתה לא יותר משיגיון שבישלה חבורת קושרים תועת-דרך, שאסרה מלחמה על מוזיקה אמיתית" (בהמר 1987, 43). מצב זה הביא לשימוש בביטוי אסכולת דרמשטדט (שטבע במקור לואיג'י נונו בשנת 1957 (1975, 30) כדי לתאר את המוזיקה הסריאלית שכתבו אז הוא עצמו ומלחינים אחרים כמו בולז, מאדרנה, שטוקהאוזן, בריו ופוסר כמונח של שינוי לרעה, במשמעות של מוזיקה "מתמטית", מבוססת על כללים.
נורווגיה (אפקוט)

ביתן נורווגיה הוא אחד הביתנים באזור תצוגת העולם בפארק השעשועים אפקוט שבאתר הנופש דיסניוורלד באורלנדו שבפלורידה.
שטחו של הביתן כ-3,400 מ"ר וצורתו מהווה חיקוי של כפר נורווגי טיפוסי הכלל כנסיית עצים נורווגית, ורחוב חנויות. בחנויות נמכרים מוצרים תיירותיים נורווגיים ובהם פרטי לבוש, וכן פרטי פולקלור רבים - בעיקר פסלוני טרולים. 
בכיכר הכפר מצויה הכניסה לאטרקציה העיקרית של הביתן - מאלסטורם - מסע בסירה אל תוך המיתולוגיה הנורדית ואל נורווגיה של ימינו. כמו כן מצויה במקום מאפייה המוכרת מאפים נורווגיים טיפוסיים.
מבני הכפר בנויים למעשה בארבעה סגנונות ארכיטוקטוניים נורווגיים שונים: סגנון סטסדאל, סגנון ברגן, סגנון אוסלו וסגנון אלסונד.
הביתן הנורווגי שנפתח בשנת 1988 הוא החדש מביתני תצוגת העולם בפארק השעשועים. במקור התכוונו המתכננים לבנות ביתן נורדי שישלב אלמנטים ממספר ארצות נורדיות, אולם היו אלה משקיעים נורווגים שהשיגו את הסכום הדרוש להקמת המבנה - 30 מיליון דולרים, ועל כן נבנה ביתן ייחודי לנורווגיה. סכום זה היווה למעשה שני שלישים מעלויות הבנייה, והשליש הנוסף מומן על ידי חברת וולט דיסני. בטקס פתיחת הביתן נכח הנסיך הנורווגי הראלד, והטקס שודר בשידור ישיר בנורווגיה.
בשנת 1992 מכרו המשקיעים את חלקם בביתן לחברת דיסני, אולם ממשלת נורווגיה המשיכה לממן את העלות השנתית בגובה 200,000 דולרים, וזאת לאור העובדה שמספר המבקרים בביתן מדי שנה עולה על מספר תושבי נורווגיה (המימון הגיע ממשרד התיירות הנורווגי אשר ראה בביתן כלי עיקרי לפרסום התיירות במדינה). בשנת 2002 הפסיקה ממשלת נורווגיה לממן את פעילות הביתן.
ביוני 2016 נפתחה בביתן אטרקציה שמבוססת על הסרט לשבור את הקרח.  
בביתן עובדים כ-130 עובדים נורווגים, הלבושים בבונאד, לבוש מסורתי נורווגי.
הים הדרומי (הירח)

הים הדרומי או הים האוסטרלי (בלטינית: Mare Australe - "מארה אוסטרלה") הוא ים ירחי הממוקם בדרום מזרח הצד הקרוב של הירח. קוטרו של הים הדרומי 693 ק"מ, וחלקו המזרחי נמצא בצד הרחוק של הירח. את החלק המזרחי של הים הדרומי ניתן לראות מכדור הארץ בזמן ליברציה.
בדומה ליתר ימות הירח, אין מדובר בימה אלא בעמק המכוסה בזלת.
הים הדרומי ממוקם בקואורדינטות סלנוגרפיות 38.9° דרום, 93.0° מזרח.

גאולוגיה

האגן בו מוקם הים הדרומי נוצר בעידן הפרה-נקטריאני. הבזלת כיסתה את העמק ויצרה את הים במהלך העידן ההאימבריאני העליון.
על פני הים הדרומי מספר מכתשים ובהם מכתש ג'נר ומכתש לם.
ויקימילון

ויקימילון העברי

המהדורה העברית, אחות לוויקיפדיה העברית, נפתחה ב־1 במאי 2004. ב־29 ביוני 2004 נפתח העמוד הראשי,  ב־21 ביולי 2004 נכתב הערך הראשון. הערכים הראשונים שנכתבו הם: "אוליגרך", "מלון", "מטוס", "ברק" ו־"כדור רגל". נכון לשנת 2018 יש בוויקימילון העברי יותר מ־20,000 ערכים. חוץ מערכי מילים ויקימילון העברי מכיל ערכי ראשי תיבות, ניבים, ביטויים ופתגמים, דפי שורשים ונספחים.

מבנה המילון

ויקימילון העברי משמש כיום כמילון עברי־עברי בעיקרו והוא כולל בעיקר דפי ערכים בעברית.
בוויקימילון (בניגוד לנהוג בוויקיפדיה) דף אינו שווה ערך, ומספר ערכים יכולים להופיע בדף אחד (על פי אופן כתיבתם בצורתם המנוקדת).
הערכים מופיעים בצורת היסוד שלהם, בכתיב חסר (כמקובל במילון עברי). כאשר הכתיב המלא נפוץ יותר ישנה, הפניה משם הערך המלא לערך המילוני.
כל ערך במילון משתייך לקטגוריות על פי שורש, משקל, תחום דעת, משלב, עגה, מקורות אטימולוגיים, מורפולוגיה וכו'. 
ובערכים ישנם קישורים פנימיים לערכים נוספים.

מבנה הערך

לערכים בוויקימילון יש מבנה קבוע שנועד להכיל מידע רב תוך שמירה על סדר ותמציתיות, ולהקל על העורכים והקוראים.
מבנה הערך כולל כותרת הערך מנוקדת, ההגדרות והמשפטים המדגימים, טבלת ניתוח דקדוקי (הכוללת כתיב מלא, הגייה חלק דיבר, מין דקדוקי, שורש, דרך תצורה ונטיות), סעיפי קישורים פנימיים (בהם: צירופים, נגזרות, מילים נרדפות ,ניגודים, ו"ראו גם"), סעיף תרגום וסעיפי השלמה ומידע כללי בהם גיזרון (אטימולוגיה), מידע נוסף, קישורים חיצוניים, סימוכין והערות שוליים. (סעיפים אלו נותנים לקורא יריעה רחבה יותר, שאינה מצויה לרוב במילונים אחרים).
כל ערך בוויקימילון משויך לקטגוריות על פי שורש, משקל, תחום דעת, משלב, עגה, מקורות אטימולוגיים, מורפולוגיה וכו'..
בז'וסטוביצה ויילקה

תולדות היישוב

העיירה נזכרת לראשונה בשנת 1506, ובמהלך המאות ה-17 וה-18 הייתה בבעלות משפחת פוטוצקי. בשנת 1754 קיבל היישוב זכויות עיר.
בחלוקת פולין השלישית בשנת 1795 נכללה העיירה במחוז הורדנה שבאימפריה הרוסית, ובשנת 1863 נטלו תושבי העיירה חלק פעיל במרד ינואר. לאחר מלחמת העולם הראשונה נכללה העיירה בשטחי הרפובליקה הפולנית השנייה.

יהודי בז'וסטוביצה ויילקה

בין מלחמות העולם נמנו בעיירה כ-700 יהודים, קרוב למחצית מתושביה, ובעיירה פעלו מוסדות תרבות וחינוך יהודיים, ובהם בית ספר מרשת תרבות.
עם כניסת הצבא האדום לעיירה בספטמבר 1939, הולאמו בה העסקים הפרטיים. בסוף יוני 1941 נכבשה העיירה בידי הגרמנים, ואלו גירשו את רוב יהודיה לקרינקי, ואת היתר ריכזו בגטו קטן שהוקם בעיירה, בו הועסקו בעבודות כפייה. בקיץ 1942 גורשו גם הם לקרינקי, ושולחו עם יתר יהודי המקום למחנה ההשמדה טרבלינקה ולמחנה קלבסין.
אפרים חזן

ביוגרפיה

חזן עלה לישראל בשנת 1952 יחד עם הוריו, והם השתכנו במעברת פרדס חנה. מגיל צעיר התבלט בכישוריו הלימודיים, ועבר ללמוד בעיר הסמוכה חדרה. בשנות התיכון למד בישיבת הדרום ברחובות שם גם למד בסמינר למורים.
לאחר סיום לימודיו ושירותו הצבאי למד באוניברסיטה העברית בחוג לספרות עברית ובחוג ללשון. את עבודת הדוקטורט שלו כתב בתחום שירת ימי הביניים אודות פיוטיו של רבי יהודה הלוי בהדרכתו של הפרופסור אהרון מירסקי. עבודה זו שהוקדשה לחקר הפואטיקה של שירת ספרד ראתה אור בספרו 'תורת השיר בפיוט הספרדי לאור שירת הקודש של ר' יהודה הלוי', (ירושלים תשמ"ו). ברבות השנים הוא הרחיב את מחקרו זה ובחן גם את מורשת הפואטיקה הספרדית בארצות המזרח במאות האחרונות.
פעילותו של פרופ' חזן בתחום חקר השירה העברית בארצות המזרח בכלל, ובצפון אפריקה בפרט, הביאה לפריצת דרך בתחום בו לא עסק המחקר עד אז ומהדורת שירי פרג'י שוואט (ירושלים תשל"ו), הייתה המהדורה המדעית הראשונה שהוקדשה לאחד מפייטני צפון אפריקה. במהלך השנים הוציא לאור מהדורות של פיוטי משוררים נוספים ויוזכרו הספרים 'פיוטי רבי משה בוג'נאח איש טריפולי' (ירושלים תשמ"ט), וכן 'תהלה לדוד: שירת רבי דוד בן חסין זצ"ל' (בשיתוף עם פרופ' אנדרה אלבז, לוד תשנ"ט). חשיבות מיוחדת נודעת לספריו שניסו למפות את מכלול שירתם של משוררי צפון אפריקה, כגון האנתולוגיה 'השירה העברית בצפון אפריקה' (ירושלים תשנ"ה), והאנתולוגיה 'השירה העברית באלג'יריה' (לוד תשס"ט).
פרופ' חזן הוא חבר האקדמיה ללשון העברית, כתב מאמרים על לשון-השירה, והוציא לאור ספר מיוחד המוקדש ללשון השירה העברית בספרד (תל אביב תשס"ג). פעיל בברית עברית עולמית ובמסגרת זו השתתף בכנס בודפשט של הברית אשר התקיים בשנת 2013. פרופ' חזן לימד שנים רבות במכללות להכשרת מורים כגון מכללת אפרתה ומכללת דוד ילין וכן שימש כמפקח ארצי בתחום לימודי הספרות בבתי הספר היסודיים והעל-יסודיים בחינוך הממלכתי דתי, וכראש החוג לספרות עם ישראל וכדיקן הסטודנטים באוניברסיטת בר-אילן.
פרופ' חזן נשוי לחוה, ולהם שישה ילדים.
ולופארק (לונדון)

תיאור המבנה והקמתו

המבנה מכיל כ-6,000 מקומות ישיבה לצופים, וכן בסמוך נערכו מרוצי אופני BMX במסלול שגם לצידיו כ-6,000 מקומות ישיבה לצופים. המתקן ממוקם בחלקו הצפוני של הפארק האולימפי, וכולל מסלול של 1.6 ק"מ לאופני שטח. המתקן הושלם בשנת 2011 בעלות משוערת של כ-105 מיליון ליש"ט. עלות זו כוללת את הקמת הוולודרום החדש, שתוכנן בעזרת רוכב האופניים כריס הוי. הוולודרום החדש תוכנן כך שיהיה המהיר בעולם מבחינת הפרקט ותנועת האוויר בו.
זורבינג

זורבינג (מאנגלית: Zorbing) הוא שעשוע ספורטיבי, שהמשתתפים בו מתגלגלים, במורד גבעה או רמפה כשהם בתוך כדור פלסטיק גמיש ושקוף. חלק מכדורי הזורבינג מכילים רתמות, ובהם יכולים להשתמש אדם אחד או שניים, בעוד שכדורים שאין בהם רתמות יכולים להכיל עד שלושה אנשים.

היסטוריה

כדורים עם מאפיינים דומים, אך קטנים יותר, יוצרו כבר בשנות ה-70 של המאה ה-20, כשעשוע למכרסמים שהם חיות מחמד. בשנות ה-80 פיתח מועדון הספורט האתגרי הלונדוני Dangerous Sports Club כדור ענק בקוטר של 23 מטרים, אך הוא פורק תוך זמן קצר.
ב-1994 הגו את רעיון הזורבינג שני ניו זילנדים, והם שנתנו לו את שמו. הם ייסדו באוקלנד, יחד עם שותפים נוספים, את חברת ZORB Limited, במטרה להפעיל את הזורבינג ברחבי העולם באמצעות זכיינים. האתר הראשון הוקם באותה שנה ברוטורואה שבניו זילנד, ומאז הוקמו אתרים נוספים ברחבי העולם, בין היתר באוסטרליה, אסטוניה, ארצות הברית בריטניה, הודו, יפן, סלובקיה, פולין, צ'כיה, קנדה, רוסיה, שוודיה, שווייץ ותאילנד. במשך השנים הוקמו חברות נוספות המפעילות אתרי זורבינג.
ב-2001 נכללה לראשונה המילה Zorbing במילון אוקספורד, והיא הוגדרה בו כ"ספורט שבו המשתתף מאובטח בתוך כמוסה פנימית בתוך כדור גדול ושקוף, שמגולגל לאורך הקרקע או במורד גבעות".
ב-2009 אירעה באתר זורבינג צ'כיה תאונה במהלכה נהרגה מורה ותלמיד נפצע קשה. בתאונה אחרת, שאירעה ב-2013 בעיירה דומבאי ברפובליקת קאראצ'אי-צ'רקסיה שברוסיה, יצא כדור זורבינג מכלל שליטה, פגע בסלעים, ונבלם באגם קפוא במרחק קילומטר. אדם אחד נהרג לאחר ששבר את צווארו, ושני נפצע קשה.

מבנה הכדור

הכדור מורכב למעשה משני כדורים, אחד פנימי ואחד חיצוני, וביניהם שכבת אוויר, שמאפשרת לבודד את הנוסעים מפגיעות אפשריות ורצועות ניילון המחברות ביניהם. קוטרו המקובל של הכדור החיצוני הוא 3 מטרים ושל הכדור הפנימי 2 מטרים. רוחב שכבת האוויר הוא כ-50 ס"מ.
בוריס צירלסון

ביוגרפיה

בוריס צירלסון נולד בלנינגרד למשפחה רוסית ממוצא יהודי. מצד אביו שמעון, הוא אחיין מדרגה שלישית של הרב יהודה לייב צירלסון, שהיה הרב הראשי של בסרביה בשנים 1918-1941.
צירלסון סיים תואר שני באוניברסיטת לנינגרד. הוא נשאר בלנינגרד כדי לסיים את תואר הדוקטורט שלו, בשנת 1975.
היה אחד מאסירי ציון, וקיבל זכות עליה לישראל רק בשנת 1991. מאז מכהן כפרופסור באוניברסיטת תל אביב.
הנסיך ארתור, דוכס קונוט וסטראת'רן

ילדותו

הנסיך ארתור ויליאם פטריק אלברט נולד ב-1 במאי 1850 בארמון בקינגהאם שבלונדון, ילדם השביעי ובנם השלישי של ויקטוריה, מלכת הממלכה המאוחדת המכהנת ובעלה אלברט, נסיך סקסה-קובורג-גותה. הוא הוטבל ב-22 ביוני על ידי הארכיבישוף מקנטרברי כאשר בין סנדקיו היו וילהלם, נסיך הכתר של פרוסיה (לעתיד קיסר גרמניה) וארתור ולסלי, הדוכס וולינגטון, שעל שמו היה קרוי.

שירות צבאי

הנסיך ארתור חונך כמו אחיו הבוגרים על ידי מורים פרטיים וכבר מגיל צעיר התעניין בקריירה צבאית. בגיל 16 הוא הצטרף לאקדמיה הצבאית המלכותית בוולוויץ' ושנתיים לאחר מכן הוסמך כסגן בחיל ההנדסה הבריטי. הקריירה הצבאית של ארתור הייתה ארוכה ומוצלחת וכללה שירות בדרום אפריקה, קנדה, אירלנד, מצרים והודו. תקוותו להפוך למפקד הצבא הבריטי לא התגשמה אך הוא מונה למפקד הצבא האירי בשנת 1900 ובשנת 1902 הפך לפילדמרשל. בשנת 1874 קיבל מאמו את התואר דוכס קונוט וסטראת'רן ורוזן ססקס.

המושל הכללי של קנדה

ב-6 במרץ 1911 מינתה הממשלה הבריטית את ארתור לתפקיד המושל הכללי של קנדה. ארתור היה חבר בית המלוכה הראשון לכהן בתפקיד זה ובתקופת כהונתו התקדמה קנדה לעבר עצמאותה מבריטניה. הדוכס, רעייתו ובתם הצעירה פטרישיה התגוררו בבית רידו, משכן המושל באוטווה ושתי הנסיכות הפכו לדמויות פופולריות מאוד בחברה הקנדית.
במהלך מלחמת העולם הראשונה שימש ארתור כמקשר בין הממשלה הבריטית לקנדית ועודד אימון נכון של הכוחות הקנדים שיצאו לאירופה להלחם. הוא השקיע רבות בארגוני צדקה וביקר בבתי חולים צבאיים בעוד שרעייתו התנדבה בצלב האדום ובארגונים אחרים.

חייו המאוחרים

בשנת 1916 שבה המשפחה לבריטניה והדוכס חזר לשירות צבאי פעיל. רעייתו לואיזה מרגרטה, שהייתה חולה לעיתים תכופות בקנדה, מתה במרץ 1917. בשנת 1928 פרש ארתור מהחיים הציבוריים ובשנת 1942 מת בפארק באגשוט בגיל 91, לאחר שהיה בנה האחרון של המלכה ויקטוריה שנותר בחיים. נכדו אלסטייר ירש את תאריו. על שמו קרוי אי הנסיך פטריק.
דרור הרים

תפוצה

תפוצה פליארקטית, אוכלוסיות יציבות, מלבד אוכלוסיות מעטות החורפות בבלקן ונודדות מהצפון. בישראל מזדמן נדיר ביותר, נמצא בעיקר בגולן ובגליל.

גודל ומשקל

משקלו כ-23 גרם. אורך גופו כ 15 סנטימטרים ואורך כנפו כ 6.9 סנטימטרים.
תמיר בן עמי

תמיר בן עמי (נולד ב-28 בפברואר 1979) הוא כדורגלן עבר ישראלי ששיחק בעמדת המגן השמאלי, אשר במשך שנים רבות היה קפטן קבוצת הפועל רמת גן, והוא שיאן התארים וההופעות של המועדון בכל הזמנים.

קריירה

בן עמי החל את הקריירה שלו במחלקת הנוער של הפועל רמת גן. הופעת הבכורה שלו בקבוצת הבוגרים הייתה עוד בהיותו תלמיד כיתה י"ב, במשחק ליגה מול מכבי עכו, במחזור ה-29 של עונת 1996/1997].
בן עמי שיחק בקבוצה ברציפות מאז עונת 1997/1998, למעט במחצית הראשונה של עונת 2003/2004, אז שיחק בעירוני קריית שמונה. בהמשך העונה, לאחר חודשיים, חזר לשחק בקבוצת נעוריו. בעונת 2009/2010 שיחק עם הפועל רמת גן לראשונה בליגת העל.
הופעתו האחרונה בקריירה הייתה במשחק מול מכבי יבנה במחזור ה-11 של עונת 2013/2014 בליגה הלאומית. בינואר 2014, לאחר שלא הצליח להתגבר על פציעותיו בגב ובקרסול, פרש ממשחק פעיל. בן עמי שיחק לאורך הקריירה עם המספר 18 על גב חולצתו, והוא שיאן ההופעות של הפועל רמת גן בכל הזמנים, עם 395 משחקי ליגה במדי קבוצת הבוגרים, וכן שיאן התארים של המועדון. כשחקן היה שותף לשתי זכיותיה של הפועל רמת גן בגביע המדינה (בשנת 2003 ובשנת 2013) ולארבע זכיות בגביע הטוטו.
לאחר פרישתו הצטרף בן עמי לצוות המקצועי במחלקת הנוער של הפועל רמת גן. ב-26 בפברואר 2014 מונה בן עמי למאמן הקבוצה הבוגרת של המועדון. באוקטובר 2014, לאחר שהקבוצה נקלעה לתחתית הליגה הלאומית, פוטר בן עמי מתפקידו.
ביוני 2017 מונה בן עמי למנהל מחלקת נוער בבני יהודה תל אביב.

חיים אישיים

בן עמי מתגורר בגבעתיים, נשוי ואב לשתיים.
גאנה

מקור השם

השם "גאנה" נבחר למדינה עם קבלת עצמאותה מהבריטים, כאזכור לאימפרייה של גאנה של המאות המוקדמות. שם זה הוא בעיקר סמלי, כיוון שאימפריית גאנה הישנה שכנה מאות קילומטרים צפונה מגאנה של היום. השם אומץ כהתייחסות לצאצאי האימפרייה של גאנה אשר נדדו דרומה ומזרחה וכיום מאכלסים את שטחי גאנה.

פוליטיקה

גאנה היא אחת המדינות האפריקאיות הבודדות שמתקיימת בהן דמוקרטיה במובנה המלא. בחירות מתקיימות במועדן, ללא גילויים חריגים של אלימות או זיופים, וכל הצדדים מקבלים את תוצאותיהן. התקשורת, בניגוד לרוב מדינות אפריקה, פועלת באופן חופשי].
המשטר בגאנה, שנקבע בחוקתה הנוכחית (החמישית מאז עצמאותה) הוא דמוקרטיה נשיאותית רב-מפלגתית. הנשיא הוא ראש המדינה ועומד בראש הרשות המבצעת. הנשיא נבחר לכהונה בת ארבע שנים, ויכול לכהן בתפקיד לכל היותר לשתי תקופות כהונה. הרשות המחוקקת היא פרלמנט חד-ביתי, שחבריו נבחרים לתקופות של ארבע שנים בבחירות אזוריות ב-275 מחוזות בחירה. כל מחוז בחירה שולח נציג יחיד.
המערכת הפוליטית היא דו-מפלגתית מעיקרה, אם כי עד הפרלמנט שהושבע בינואר 2017 היה ייצוג קטן גם למפלגות נוספות. שתי המפלגות הגדולות הן המפלגה הפטריוטית החדשה (NPP) הליברלית ומפלגת הקונגרס הדמוקרטי הלאומי (NDC) הסוציאל-דמוקרטית. גאנה נבדלת ממדינות אחרות באפריקה בכך שהזיקה בין ההעדפות הפוליטיות לבין מוצא אתני היא חלשה יחסית. עם זאת, המפלגה הפטריוטית החדשה זוכה באופן קבוע במחוזו המזרחי ובחבל האשנטי, ואילו הקונגרס הדמוקרטי הלאומי חזק במחוזות הצפוניים ובחבל הוולטה. בשנת 2015 החל להיבנות מטה הממשלה והפרלמנט, ומתחם באקרה הכולל שני גורדי שחקים.

כלכלה


כלכלתה של גאנה היא אחת המצליחות, החזקות והעשירות ביותר באפריקה ומבוססת על תעשייה, נפט, זהב, יהלומים ונחושת כאשר החקלאות מהווה רק 1.42% אם כי למעלה מחמישים אחוז מהאוכלוסייה עוסקת בחקלאות. הענף החקלאי הבולט הוא גידול קקאו. גאנה היא ספקית הקקאו השנייה בגודלה בעולם. בשונה משאר מדינות אפריקה, במדינה קיימים גם מפעלי היי-טק.

גאוגרפיה

גאנה שוכנת לחופי מפרץ גינאה, המהווים את גבולה הדרומי, וגובלת בחוף השנהב במערב, בבורקינה פאסו בצפון ובטוגו במזרח. צורתה הכללית היא כעין טרפז שאורכו (מצפון לדרום) כ-670 ק"מ, ורוחבו המרבי כ-560 ק"מ. שטח המדינה 239,460 קמ"ר, שטח הקטן במקצת משטחה של בריטניה.
המדינה שוכנת מעט מצפון לקו המשווה, דבר המכתיב אקלים טרופי חם וגשום. פני השטח מישוריים ברובם וכמחצית משטח המדינה נמצא בגובה שאינו עולה על 150 מטרים. אפאדג'אטו הוא ההר הגבוה ביותר בגאנה. ההר ממוקם ברכס אגומסטה, שבמחוז וולטה, ליד הכפרים ליאטי ווט וג'יביאלדי, ומתנשא לגובה של 885 מטר (2,904 רגל).
מערכת מסועפת של נהרות זורמת ברחבי הארץ. במזרח המדינה שוכן אגם וולטה, האגם המלאכותי הגדול בעולם, שנוצר על ידי הקמת סכר על נהר וולטה.

דמוגרפיה

אוכלוסיית גאנה מנתה כ-23.4 מיליון נפש, על-פי אומדן מ-2008. על-פי מפקד האוכלוסין האחרון, שנערך בשנת 2000, מנתה האוכלוסייה 18.8 מיליון נפש.
האוכלוסייה מגוונת מבחינה אתנית, לשונית ודתית. לפי ההערכה כיום (2018) מונה האוכלוסייה קרוב ל-30 מיליון נפש.
מבחינה דתית, רוב האוכלוסייה (68.8%, על-פי מפקד האוכלוסין של 2000) הם נוצרים, הנחלקים לכנסיות פנטקוסטליות ופרוטסנטיות, וכן לכנסייה הקתולית ולזרמים נוספים. הנצרות הגיע לגאנה בעקבות מגלי ארצות פורטוגזים במהלך המאה ה-15. כ-15.9% הם מוסלמים סונים. האסלאם הגיע לגאנה מצפון אפריקה, המסגד הוותיק במדינה הוא מסגד לרבנגה שנבנה ב-1421. כ-8.5% הם עובדי אלילים. עוד כשבעה אחוזים לא משתייכים לאף דת, או שמשתייכים לדת אחרת.
האלות האטלנטיות

שמורת האלות האטלנטיות היא שמורת טבע שבה מטע עצי אלה אטלנטית, הסמוכה לגבעת סנה יעקב שבמעלה ההר המוביל ליישוב הר ברכה, המהווה חלק מרכס הר גריזים בשומרון.

השמורה

בשמורה קיים מטע של עשרות עצי אלה אטלנטית, וכן עצי זית סביב מקאם המורכב משני חדרים וגומחת תפילה לכיוון מכה. במבנה נראים גם שני עמודים מעוטרים ועמוד נוסף בראש כיפת המבנה. בצד שרידי המבנה נמצא בור מים.
בין העצים בשמורה גדלה צמחייה עשבונית, בפרט שעורת התבור ושעורת הבולבוסין. גם עיריוני צהוב נפוץ באזור, בייחוד בהר גריזים. 
בשמורה נמצאים גם שרידי היישוב העתיק ח’רבת א-נבי. בחורבה התגלה באביב 1985 בית קברות קדום מתקופת הברונזה התיכונה ב’. בית הקברות נשדד ונהרס כליל ע”י שודדי עתיקות. לאחר שנתפסו נמצאו ברשותם שתי חרפושיות משובצות בטבעות ברונזה, שנבזזו מהאתר.
כ- 200 מ’ צפונית לשמורה נמצא מעיין עמשא, שתיעוד לנביעתו קיים עוד מימי התקופה הרומאית בארץ ישראל.

מיקום

שמורת האלות האטלנטיות ממוקמת סמוך לאמצע כביש הגישה ליישוב הר ברכה ולשומרונים שברכס הר גריזים, ובצמוד לגבעת סנה יעקב ולמעין עמשא (עין מח'נה).
טומאת זיבה

דיני הטומאה והטהרה

התורה קבעה על הזב והזבה הנידה, והיולדת סדרת חומרות מיוחדות. חומרות אלו אינן קיימות אפילו בטומאת מת:
א. משכב ומושב או מדרס: כאשר הזב יושב או נשען על כלי המיועד לכך, כדוגמת מיטה או כיסא, הכלי נעשה "אב הטומאה", ומטמא אדם וכלים הנוגעים בו, וכן אדם היושב עליו, גם אם לא נגע בו (כגון שפרס סדין חדש על מיטתו של הזב). טומאה זו נקראת "משכב ומושב", או "מדרס". דין מיוחד זה אינו קיים בחפצים שלא מיועדים להישען עליהם. גם אם הזב ישב או שכב עליהם - הם "ראשון לטומאה" בלבד.
ב.מרכב: זהו דין דומה לדין "משכב ומושב", וקיים בחפץ המשמש לישיבה בשעת רכיבה בלבד, כדוגמת אוכף, או אופניים. טומאתו קלה בפרטים מסוימים מ"משכב ומושב": מי שנוגע או נושא משכב או מושב - נטמא ומטמא גם כל בגד או כלי שהוא נוגע בו באותה שעה שהוא נוגע או נושא את המשכב והמושב (זהו דין "טומאה בחיבורין"). לעומת זאת במרכב רק הנושא אותו מטמא את הכלים שהוא נוגע בהם באותה שעה, ואילו הנוגע במרכב נטמא בעצמו אבל אינו מטמא כלים ובגדים. 
ב. מעיינות הזב: נוזלי גוף מסוימים היוצאים מן הזב נחשבים אף הם כ"אב הטומאה", ומטמאים אדם או כלים שיגעו בהם. מדובר על הזוב, נוזל הזרע וכן רוק או שתן שלו. המקור לכך הוא במה שנאמר בתורה "וכי ירוק הזב בטהור - וכיבס בגדיו ורחץ במים וטמא עד הערב". טומאה זו נקראת "מעיינות הזב".
ג. טומאת היסט: אדם או כלי שהזב הזיז אותו, גם אם לא נגע בו, נטמא ונעשה "ראשון לטומאה". לדוגמה: כאשר זב מזיז כלי חרס ובתוכו מזון - המזון נטמא. טומאה זו נקראת "היסט". קיים דין נוסף דומה הנקרא "עליונו של זב".

לאחר מיתה

המשנה קובעת ש"הזב והזבה והנדה והיולדת והמצורע שמתו 'מטמאין במשא' עד שימוק הבשר", ובגמרא פורש שאין הכוונה לטומאת משא שקיימת בכל מת ולא דווקא בנידה או זב וזבה שמתו, אלא הכוונה לאבן מסמא שהיא כבדה ומתוארת בשם "משא", כאמור בספר דניאל "וְהֵיתָיִת אֶבֶן חֲדָה וְשֻׂמַת עַל פֻּם גֻּבָּא" - כלומר - הובאה אבן והושמה על פי הבור, ולמרות שנידה או זבה שמתה אינה נחשבת עוד כטמאה בטומאות אלו, גזרו חז"ל עליהן טומאה גם במותם מכיוון שחששו שמא הם יתעלפו ויחשבו שמתו ולא ישגיחו מלהניחם בצורה שיטמאו את מה שמתחתיהם בטומאת אבן מסמא, ולכן גזרו עליה טומאה "עד שימוק הבשר", ולפי שיטת רבי אליעזר - "עד שתבקע כריסו".